《送王架阁南归》
元代·徐贲

兰桡暂驻酒停斟，隔浦谁歌送别吟。归雁不随南去客，飞云犹载北来心。

野梅官柳愁相映，暮雨春江思共深。想得慈亲倚门久，逢山逢水莫登临。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。